Bird Island-skrywer: Selfmoordbrief gevindChris Steyn en Mark Minnie Die polisie in die Oos-Kaap het Dinsdag bevestig speurders het op ŉ selfmoordbrief afgekom ná die liggaam van oudpolisieman Mark Minnie op ŉ kleinhoewe in Theesecombe, Port Elizabeth, gevind is. Kol. Priscilla Naidu, woordvoerder van die polisie, het bevestig ŉ selfmoordbrief is gevind, maar sy het nie die inhoud bekend gemaak of aangedui waar dit opgespoor is nie. Sy het ook gesê die vuurwapen wat Maandagaand gevind is, het nie aan Minnie behoort nie. Minnie, medeskrywer van die omstrede boek, Die seuns van Bird Island, is Maandagaand dood aangetref op ŉ vriend se kleinhoewe. Dié boek beweer dat drie voormalige ministers van die Nasionale Party in die 80’s by pedofilie betrokke was. Minnie het dit geskryf in samewerking met joernalis Chris Steyn. Die boek vertel die verhaal van “visvanguitstappies” wat deur voormalige minister Magnus Malan, welvarende sakeman Dave Allen (wat in die ouderdom van 37 sy eie lewe geneem het), en voormalige minister van omgewingsake John Wiley gereël is. Wiley het in die ouderdom van 60 ook sy eie lewe geneem, net weke ná Allen dood aangetref is met ŉ soortgelyke skietwond aan sy kop. Volgens die boek het Malan, Wiley, Allen en nog ŉ voormalige minister, wat steeds leef, jong seuns na Bird-eiland naby Port Elizabeth geneem het waar die minderjariges na bewering verkrag en seksueel aangerand is. Die polisie het vroeër gesê geen vuilspel word vermoed nie ná Minnie met ŉ skietwond in sy kop aangetref is. ŉ Pistool het langs hom gelê. Die polisie doen ŉ geregtelike doodsondersoek. Speurders en forensiese spanne was Dinsdagmiddag steeds op die toneel en het later wit houers in verseëlde bewyssakke weggedra. Lees alle vorige berigte oor die Bird Island-boek op Maroela Media.